《龙山诗 其一》
清代·包彬

谷口清风吹，林间路微白。纡回度石梁，山腰划开辟。

悬崖险欲度，中广上下迫。波流绿差差，照见天容窄。

危途螺旋文，斜上百千折。洗心有孤亭，憩足意良适。

泉声咽近涧，更爱涧边石。削若刀剑攒，奔若虎豹逸。

累累瓜垂蔓，呀呀蟾舑舌。珍珠与珊瑚，肖形者非一。

目谋穷幽异，神静涤烦渴。微闻仙梵音，花宫隐深碧。

作者简介：包彬，字文在，号朴庄，又号惕斋，江阴人。乾隆戊午举人。有《朴庄诗稿》。